Að minnsta kosti þrjú hundruð og fjórir létust í skjálftanum mikla á Haítí í gær. Um átján hundruð manns slösuðust. Enn er leitað að fólki í rústum.
Almannavarnir á Haítí sögðu í gærkvöld fjölda manns hefði þegar verið bjargað úr húsarústum, ýmist af þjálfuðu björgunarfólki eða sjálfboðaliðum. Talið að er hundruð manna hafi lokast inni og er ekki búið að finna alla ennþá, þannig að björgunarfólk er í kapphlaupi við tímann.
Forsætisráðherra landsins, Ariel Henry, sagði í gærkvöld að skemmdirnar væru afar miklar og lýsti yfir neyðarástandi næsta mánuðinn. Meðal annars hafa flestir skólar, kirkjur og hótel á suðurströnd eyjarinnar skemmst mikið. Sjúkrahús eru yfirfull af slösuðu fólki, einkum í borginni Les Cayes.
Bandaríkjastjórn boðaði í gær að aðstoð yrði veitt. Þá hafa nágrannalönd í Mið- og Suður-Ameríku boðið fram aðstoð, meðal annars ætla yfirvöld í Ekvador að senda yfir þrjátíu sérhæða leitar- og björgunarmenn. Spænsk yfirvöld hafa einnig sagt að íbúar Haítí geti treyst á stuðning þeirra.
Innviðir landsins eru ennþá laskaðir eftir stóra skjálftann árið tvö þúsund tíu þar sem rúmlega tvö hundruð þúsund manns létust. Sá skjálfti hafði meðal annars mikil áhrif á heilbrigðiskerfið sem hefur ekki náð sínum fyrri styrk.
Líklega líða einhverjir daga þangað til búið verður að meta umfang skemmdanna. Yfirmaður Barnaheilla á Haítí sagði við New York Times að mikil neyð blasi við því fólki sem búi á skjálftasvæðinu.
Enn er leitað að fólki á lífi í rústum húsa sem hrundu í jarðskjálftanum á Haítí í gær. Að minnsta kosti þrjú hundruð og fjórir létust í skjálftanum.